**Beszámoló**

Béni Kornél

Utánpótlás- és önképzésért felelős referens

*2014. február - 2015. február*

Záró beszámolómképpen az elmúlt egy éves munkámat és - miután elsőszámú feladatomnak ezt tekintettem és jelöltem meg a pályázatomban - az összegyűjtött tapasztalataimnak megfelelően egy képzésekre vonatkozó koncepciót szeretnék felállítani, melyet a beszámolótól elkülönített formában is kiküldök. Ezt javaslom a későbbiekben a tisztségviselőknek véleményezésre és a Küldöttgyűlésnek tárgyalásra. Reményeim szerint ez az anyag jó alapot fog képezni arra, hogy a TTK HÖK tudatosan és hatékonyan végezze ezt a feladatát.

Az egész folyamatot három külön lépcsőben éremes tárgyalni:

1. Bevonás
2. Utánpótlás/Utódképzés
3. Önképzés

**Bevonás**

Az ELTE TTK HÖK a szükséges munkaerő bázist a tevékenységének ismertetésével, a HÖK-ben folytatott munka vonzóvá tételével érheti el leghatékonyabban.

*A tapasztalataim alapján a legjobb módja az érdeklődők bevonzásának, ha megfelelő nyitottságot tanusítunk, és valaki saját érdeklődésből kezd el közélettel foglalkozni. Az irányított “beszervezés” ritkán célravezető, jellemző lehet továbbá a motiválatlanság. Ezen túl célszerű a HÖK tevékenységérő még intenzívebben kommunikálni, valamint megismerhetővé tenni magát a szervezetet.*

A szervezet tevékenységéről a lehető legtöbb felületen és fórumon tájékoztatást adni.

*Létrehoztam egy honlapcsoportot a TTK HÖK honlapán belül, amely a Wikipediához hasonlóan épül fel. Az alap struktúrát megírtam, viszont a részletes, tartalommal való feltöltéshez a tisztségviselők folyamatos közreműködése lenne szükséges. Bízom benne, hogy a jövőben előtérbe kerül ez a projekt.*

A célzott tájékoztatás és a közéleti munkába való bevonás legfontosabb fórumai a bevonó délután és a bevonó tábor.

*Az elmúlt év során bevonó tábor és bevonó délután szervezésében is aktívan részt vettem, ezeket az utánpótlásképzésnél fejtem ki részletesen.*

**Utánpótlásképzés**

Az ELTE TTK HÖK utánpótlás képzésének célja, hogy a hallgatói közélet felől érdeklődő hallgatók felületes tájékoztatást, betekintést kapjanak a Hallgatói Önkormányzat tevékenységének különböző területeiről, valamint részletes tájékoztatást az érdeklődési körükbe tartozó területekről.

*Az ilyen típusú rendezvények szervezése során azt tapasztaltam, hogy az érdeklődési területek kiválasztához nem áll elegendő ismeret a résztvevők rendelkezésére. Ezt orvosolandó, két lehetőséget látok. Vagy nagyobb hangsúlyt fektetünk az egyes területek bemutatására (délután esetén a foglalkozás elején, tábor esetén az első napokban), vagy megadjuk a lehetőséget több programon (szekción) való részvételre.*

A bevonó rendezvények felépítését tekintve a következőkből épül fel:

1. közvetlen tájékoztatás (30%)
2. szekciómunka tisztségviselői vezetéssel (30%)
3. önálló projektmunka (40%)

*A megjelölt százalékok irányadóak, ezt látom optimális eloszlásnak. Az ilyen rendezvények során fontos szempont a résztvevők önállósítása, ez segítheti elő legjobban a későbbi érdekképviseleti munkába való becsatlakozást.*

A bevonó rendezvényt követően fontos a résztvevők folyamatos informálása az adott területről, a munkacsoport levelezőlistáira történő felvétel, és a munkába való bekapcsolódás lehetőségének folyamatos fenntartása.

*Sajnos negatív tapasztalat, hogy a bevonó rendezvényeket követően a résztvevők jelentős része nem folytatja a szervezetbe történő beintegrálódást. Nyilvánvalóan ennek oka lehet, hogy nem nyeri el tetszésüket a HÖK munkája, viszont sok esetben bevonó rendezvényt követő közöny is lehet ennek oka.*

Az egyes tisztségek, delegáltságok betöltésére személyes képzéseket kell biztosítani, amit az aktuális tisztségviselőknek, delegáltaknak kell ellátniuk.

*Talán ez a terület működik a legjobban a képzési rendszerben. Ugyanakkor fontos probléma, hogy a delegáltságok kevésbé kapnak nagy hangsúlyt a felkészítések során. A delegáltság érdekképviseleti téren, a tisztség operatív téren segíti a Hallgatói Önkormányzat munkáját, semmiképpen nem szabad háttérbe helyezni a delegáltságokat a képzés/tisztségre történő felkészítés során.*

**Önképzés**

A TTK HÖK tisztségviselőinek, delegáltjainak, küldöttgyűlési tagjainak folyamatos továbbképzése elengedhetetlen a hallgatói érdekképviselet eredményes ellátásához.

*Összhnagban a TTK HÖK alapelveivel ezt kijelenthetjük.*

Az önképzés a következő keretek között valósul meg:

1. tájékoztató előadások
2. önképző hétvégék
3. munkahétvégék

Tájékoztató előadást igény esetén, az érdekképviseleti munkát érintő változás esetén, valamint új személyek nagyobbszámú bekapcsolódása (küldöttgyűlési választások) esetén szükséges tartani, legalább 2-3 alkalommal, nyílt keretek között.

*Számos ilyen előadást tartottam az elmúlt év során (új képviselőknek, rendezvényszervezéssel kapcsolatos változások, mentorrendszer keretén belül).*

Az önképző hétvégék feladata, hogy a hallgatói önkormányzat aktív tagjainak továbbképzési lehetőséget biztosítson. Érdemes legalább minden második félévben legalább egy önképző hétvége megszervezése. Az önképző hétvégék szekciókra bontva működnek, és a projektmunkákról a konkrét képzésre, ismeret-átadásra, ismeretek felfrissítésére szükséges helyezni a hangsúlyt. A képzések hatékonyabbá tételéhez célszerű törekedni a kifele történő nyitásra, a TTK HÖK-ön kívüli előadók beszervezésére (EHÖK, Kari vezetés).

Az önképző hétvége elemei:

1. ismeret átadás, mélyítés (40%)
2. projektmunka (40%)
3. csapatépítés, szervezetfejlesztés (20%)

*Az önképző hétvégékkel kapcsolatban a következő tapasztalataim vannak, ami véleményem szerint ront a hatékonyságon: Egyrészt inkább projektmunkák köré össpontosul a szakmai tartalom, ami nem biztosítja a tudásfejlesztést kellő mélységgel. Másrészt minden szekció vezetője a TTK HÖK illetékes tisztségviselője, ami önmagában jól is van így, ugyanakkor nagy előnyt jelenthet releváns (ezalatt azt értem, hogy nem “illendőségből”, tényleg hasznos tartalommal) meghívott vendégek felkérése, egy-egy előadás megtartására. Ez alatt elsősorban az EHÖK-öt és a Kari vezetést értem. Minden szekcióvezető (tisztségviselő) felmérné a helyzetet, hogy tud-e “pluszt nyújtani” meghívott vendég, véleményem szerint sok esetben tudna.*

A munkahétvégék egy-egy projekt körül összpontosuló közös munkát igénylő feladaok közös elvégzése (pl. alapszabály módosítás, HKR módosítás, stb.). Ezek - azon túl, hogy amúgy is elvégzendő feladatok - az érdeklődőknek jó tanulási, bekapcsolódási lehetőséget jelenthetnek.

*Ilyeneket nem nagyon szerveztem, amit sajnálok. Nem kapnak az ilyen “megmozdulások” kelő hangsúlyt.*

Az utóbbi hónapok az eddigi munkám tapasztalatainak levonásával telt el, melyet itt igyekeztem összefoglalni. A koncepcióhoz tartozó részeket kiemelve, kiegészítve külön is ki fogom küldeni hamarosan. Zárás képpen szerettem volna egy ilyen összefoglaló anyagot letenni az asztalra, bízom benne, hogy a szervezet hasznára válik majd.

A kérdéseket, észrevételeket szívesen fogadom!

Köszönöm az eddigi közös munkát!

Béni Kornél